Mikkolan metsä

Mikkolan metsä eli Lehmuspuisto on Riihimäellä, Riihimäen ja Hausjärven kuntien rajan tuntumassa sijaitseva kolmen hehtaarin kokoinen pihojen ja peltojen rajaama metsäalue. Metsän itäosassa on noin hehtaarin kokoinen osa vanhaa lehtomaisen kankaan kuusikkoa ja kuusisekametsää, kun taas muut osat ovat runsaspuustoista turvekangasta ja metsittynyttä peltoa. Alueella on saattanut aikaisemmin ollut pieni lampi rantatasoineen. Kuivatun kosteikon paikalla on nyt puustoisia, suokasvillisuuden valtaamia kaivantoja ja kosteapohjaista sekametsää. Metsän itäosan lehtomaisen kankaan metsä on vanhaa, tiheää kuusikkoa, jonka valtapuustossa on jonkun verran myös mäntyjä ja koivuja. Haapaakin kasvaa sekapuuna alueen kaakkoisosissa ja lounaisrajalla. Aluskasvillisuus on laajalti niukkaa varjostuksen, neulaskarikkeen ja tallauksen seurauksena. Kenttäkerroksessa kasvaa laikuittain metsämaitikkaa, käenkaalia, oravanmarjaa, mustikkaa ja yövilkkaa. Muita metsässä runsaasti esiintyviä lajeja ovat rönsyleinikki, metsäalvejuuri, hiirenporras, metsäkastikka, metsäimarre ja lillukka. Alueen pohjoisosassa on metsittynyt pellonkulmaus, joka on rehevän aluskasvillisuutensa perusteella kehittymässä lehtometsäksi. Länsiosassa on kaivantoihin syntynyttä nuorta puustoa kasvava kosteikko, jonka ympäristössä on korpimaista kasvillisuutta. Kaivannoista osa on pitkään veden peitossa alkukesällä. Kosteikon ja lehtomaisen kankaan kuusikon väliin jää nuorta kuusi- ja hieskoivuvaltaista puustoa kasvava kosteapohjainen metsikkö, josta lähes kokonaan puuttuu aluskasvillisuus varjoisuuden takia. Länsi- ja lounaisreunalla on vanhaa, erirakenteista turvekankaan sekametsää, jossa valtapuina kasvaa hieskoivua, mäntyä ja kuusta. Mikkolan metsä on luokiteltu paikallisesti arvokkaaksi kaupunkimetsäksi sen laajuuden ja kehittyvien luonnonmetsäarvojen vuoksi. Metsä on myös tärkeä ja paljon käytetty lähivirkistysalue. Metsä täyttää myös luonnonmetsäpiirteiden perusteella 2. luokan METSO-kohteen kriteerit. Lähteet